**Magnetogram ni avtoriziran!**

MAGNETOGRAM POSLANSKIH VPRAŠANJ IN ODGOVOROV PREDSEDNIKA VLADE REPUBLIKE SLOVENIJE JANEZA JANŠE NA 48. IZREDNI SEJI DRŽAVNEGA ZBORA

Ljubljana, 16. november 2020

Predsednik vlade Janez Janša je na 48. izredni seji Državnega zbora odgovarjal na ustna poslanska vprašanja, ki so jih zastavili Marjan Šarec (LMŠ), dr. Franc Trček (SD), Luka Mesec (Levica) in Janje Sluga (SMC).

**MARJAN ŠAREC (PS LMŠ):** Hvala za besedo, predsednik. Predsednik Vlade, ko ste spomladi prevzemali Vlado, se je z vaše strani slišalo, kako smo pustili prazna skladišča, kako ste, mislim da ste, na SNAV-u izjavili, da ste zadnji moment skočili v tovornjak, ga uspeli obvladati in potem tudi končali z epidemijo. Lahko bi vas vprašal, zakaj ste takrat spisali neko poročilo, ki je bilo z današnjega vidika gledano, navadna farsa, kjer Vlado in pa mene osebno, obtožujete kazenske odgovornosti in ne vem česa še vse. Lahko bi vas vprašal, zakaj ste preleteli z letali in razglasili konec epidemije. Lahko bi vas vprašal, zakaj ste imeli na Brdu srečanje, kjer ste predstavili srčno ekipo, ki je rešila epidemijo. Lahko bi vas tudi vprašal, zakaj ste kupili 148 ali 149 ventilatorjev, ki ne služijo ničemur in bolnišnice kupujejo nove. Lahko bi vas tudi vprašal, zakaj ste se, ko je bil razglašen konec epidemije, ukvarjali z vsem drugim, samo s pripravo na drugi val ne. Pa vas ne bom spraševal tega, zato ker ne želim biti tak, kot vi, ki obtožujete vse vprek, ki ste mene osebno krivili za smrti, ki ste obtoževali tudi druge ne vem česa, ampak vas bom vprašal nekaj drugega.

Namreč, poleti, ko ste imeli čas za vse, ne glede na to, da ste rekli, na SNAV tudi to, da se Vlada ne more ukvarjati samo z epidemijo, ampak se mora z vsem drugim, vemo kako se ukvarjate z vsem drugim, vas bom pa vprašal, zdaj po največji sramoti slovenske zunanje politike, ko ste preuranjeno čestitali, po vaše, samo republikanski stranki, ne Donaldu Trumpu, in se skregali s svetom in Evropsko unijo. Seveda vaš minister to brani in spet pove, da je bila večja sramota moj nenastop v Evropskem parlamentu, o kako pričakovano, to je pa res nekaj novega, pa vas bom vseeno vprašal, gospod Janša.

Kako svojim privržencem in slovenskemu narodu razlagate lahko, da podpirate Trumpa, ko pa on zanika virus. Ko je imel srečanje pred svojimi privrženci, ki so sedeli brez razdalje, brez mask, njegovi privrženci tudi demonstrirajo brez mask, kako to lahko razložite?

**PREDSENDIK VLADE JANEZ JANŠA**: Hvala lepa za vprašanje. Zdaj, kar se tiče tega drugega. Predsednik Republike je pred nekaj dnevni organiziral spominsko srečanje na nek dogodek, ko se je takratna politična večina oziroma Demosov poslanski klub v Poljčah, odločil za plebiscit o samostojni Sloveniji. Če takrat tiste odločitve ne bi bilo, najverjetneje danes v tej dvorani ne bi sedeli kot poslanci samostojne države. Ko je bila odločitev sprejeta, je bilo jasno, da osamosvojitve Slovenije praktično uradno ne podpira nihče. Nihče izven meja naše države. Prišel je takratni znani minister na srečanje in je rekel, vsi pravijo, da nas ne bodo nikoli priznali. To se je nadaljevalo vse do same osamosvojitve. Državni sekretar oziroma znani minister Združenih držav je prišel v Beograd nekaj dni pred napadom na Slovenijo in je dejal, podpiramo demokratično in enotno Jugoslavijo, kar je bil absurd in osamosvojitve Slovenije in Hrvaške nikoli ne bomo priznali. V Poljčah smo se kljub temu odločili, da bomo razmišljali z lastno glavo, verjeli smo lastni presoji in zato imamo danes samostojno državo, tisti, ki so še nekaj dni pred napadom na Slovenijo trdili, da nas nikoli ne bodo priznali, so nas priznali, nekateri čez pol leta, nekateri pa čez slabo leto. Zdaj, to sposobnost razmišljanja z lastno glavo ohranjamo še naprej. Z veseljem bomo čestitali tistemu, ki bo izvoljen za naslednjega ameriškega predsednika. Slovenija goji dobre strateške partnerske odnose z Združenimi državami Amerike ne glede na to, katera administracija je na oblasti. V vseh vladah, ki sem jih vodil, je bilo tako in bo tako tudi v prihodnje. Je pa tako z volitvami, da so končane takrat, ko druga stran prizna poraz ali pa, ko se rezultati uradno razglasijo. Vse tisto prej je pač politika. Nekateri so se odloči, da bodo sledili medijskemu valu, jaz sem se odločil nasprotno. Bomo videli, kdo je imel prav, ampak to vam zagotavljam, da odnose med Slovenijo in Združenimi državami Amerike v prihodnje ne bo vplivalo. Mogoče bo to celo izboljšalo odnose zaradi tega, ker ste naenkrat tisti, ki ste korakom k vzpostavitvi dobrih delovnih, operativnih odnosov z Združenimi državami v zadnjega pol leta očitno nasprotovali, ki ste še prej skušali komplicirati sprejetje nekega zakona, ki gre v to smer, ker Slovenija mora okrepiti lastno udeležbo pri skupnih obrambnih prizadevanjih, za kar se Združene države Amerike zavzemajo, ne glede na to, kateri predsedniki oziroma iz katere stranke je predsednik. In zdaj, ko ste vsi pro ameriški, upam, da bomo vsi te ukrepe podprli, da boste enotno podprli tudi našo ponudbo Združenim državam za namestitev rotacijske enote ameriške vojske v Sloveniji v prihodnje, da boste podprli, da bo Slovenija bolj striktno kot doslej izpolnjevala svoje obveznosti v Natu, kjer so Združene države pač osrednji dejavnik. Na nek način sem izjemno vesel tega proameriškega vala v zadnjem času. Skoraj si ne morem predstavljati, da lahko en tvit povzroči takšno pozitivno spremembo v smer prijateljstva z Združenimi državami Amerike in jaz upam, da bo to trajalo.

Kar se tiče teh vprašanj iz prvega dela, poglejte, lahko bi tudi jaz postavil veliko vprašanj, bom pa samo eno. Poglejte, če ste tako pametni, če tako veste kaj bi bilo treba narediti v času epidemije, zakaj ste vrgli puško v koruzo v času, ko je bilo jasno, da epidemija prihaja v Slovenijo in da bo treba združevati sile in resurse zato, da bomo reševali zdravje in življenja.

**MARJAN ŠAREC (PS LMŠ):** Gospod Janša, niste me razočarali s svojim odgovorom. Je točno tak, kot sem ga pričakoval. Glede na to, da nisem vaš vernik, čeprav velikokrat gledam Novo24 in se čudim, pač, jaz takih odgovorov ne kupim, pa tudi tisti preostali del Slovenije, ki niso vaši verniki, tudi ne. Vprašal sem vas, se vam zdi smiselna podpora Donaldu Trumpu, glede na to, da je on ves čas zanikal virus, da ne upošteva zaščitnih ukrepov, da je zbral svoje privržence v prostoru, kjer niso imeli primerne razdalje, kjer niso imeli mask in nasploh predsednik Združenih držav Amerike je naredil zelo malo zato, da bi se z virusom uspešno spopadel. In kako lahko podpirate tovrstno politiko, če pa pri nas vsakega, ki ni po vaših merilih obtožujete, da se posmehuje virusu, da nasprotuje ukrepom in da nasprotuje vsemu. Še več, na svoji vrli televiziji in v svojih medijih vztrajno lepite fotografije nas na Prešernovem trgu, ko smo brez mask. Seveda smo takrat bili brez mask, saj je bil razglašen konec epidemije. Se spomnite? In tudi maske niso bile obvezne. Zakaj potem ne napišete Donaldu Trumpu tega? Spoštovani predsednik Združenih držav Amerike, pozivam vas, da vaši podporniki nadenejo maske in, da se začnete spopadati z epidemijo. To sem vas vprašal. Se vam ne zdi dvolično podpirati nekoga, med tem, ko Joe Biden od prvega dne, ko je bil izvoljen, se bori z virusom in je ustanovil tudi delovno skupino. Donald Trump pa pač igra golf. To sem vas vprašal.

**PREDSEDNIK VLADE JANEZ JANŠA:** Poglejte, jaz lahko vplivam na ravnanje ameriškega predsednika, glede na to, da nisem mogel vplivati niti na vaše ravnanje v času, ko ste vi zanikali virus. Ko ste skupaj z Nino Pirnat govorili, da gre za malo hujšo gripo, da je treba zgolj kašljati v rokav in da ni nobenega problema. In ko smo vas morali iz opozicije prisiliti v to, da ste razglasili epidemijo. Vi pa ste takrat grozili vašemu ministru za zdravje in ga, bom rekel, po neposrednih virih, celo fizično napadli, ko je sprejemal nekatere ukrepe zato, da bi se epidemija pravočasno zajezila. Ampak, poglejte, jaz ne vidim nekega smisla v tem prepiru. Niti v tem, da se pač delajo neke končne bilance, ker smo sredi spopada, ki je zelo resen. In jaz bi enostavno apeliral na vas v opoziciji, da se zgledujete po svojih političnih predhodnikih pred 30. leti, ki so takrat, ko je bila ta ključna politična odločitev v Hočah sprejeta, najprej tej odločitvi nasprotovali, potem pa so se bili vseeno pripravljeni usesti za skupno mizo, se pogajati in na koncu smo zakon o plebiscitu sprejeli z veliko večino. Jaz mislim, da potrebujemo nekaj takšnega tudi sedaj, ker je situacija resna. So pozitivno obeti glede cepiva, kar pa ne pomeni, da bo pravočasno na voljo za vse, da se prepreči tudi tretji val. Mimogrede, korake, ki jih je delala Slovenija od 26. oktobra naprej dela tudi večina ostalih evropskih držav. Na koncu bomo delali bilance, kdo je bil bolj in kdo je bil manj uspešen. Dejstvo pa je, da je virus tukaj, da je situacija izjemno resna, da smo nekateri pet ali šest mesecev opozarjali pred drugim valom, če ne bomo vsi naložili aplikacije, ki opozarja na tvegane stike, da so bile ves ta čas določene stvari prepovedane, tudi zborovanja, neorganizirana zborovanja brez dovoljenj, ni problem, da niste nosili maske, problem je, da ste bili na zborovanju, ki ni bilo dovoljeno zaradi neravnosti virusa.

**MARJAN ŠAREC (PS LMŠ):** Ja, imam postopkovni predlog, ker seveda nisem razen nekih pavšalnih obtožb in nekih tako imenovanih neposrednih virov, ki so spet bili predvajani v nekih medijih, ki vemo, kam sodijo, predlagam, imam postopkovni predlog, da opravimo na eni izmed naslednjih sej tudi razpravo o mojem vprašanju, ki ni kar tako prepir kot predsednik Vlade trdi, ampak gre za blamažo zunanje politike, gre za to, da je še Kitajska priznala zmago Joea Bidna, tako da smo v družbi Severne Koreje, Rusije, pa ne vem, ni nas ravno veliko, zato je bilo to tehtno vprašanje, tukaj Nina Pirnat nima nobene zveze, pa še kdo drug, tako da predlagam, da opravimo to razpravo na eni izmed prihodnjih sej. Hvala lepa.

**DR. FRANC TRČEK (PS SD):** Hvala za besedo. Lep pozdrav vsem skupaj. Kot Socialni demokrat in ustavni patriot bom rekel Slovenia first, najprej Slovenija. Moje vprašanje se nanaša na leto 2020, nanaša se na epidemijo. Aplikacijo imam naloženo, tudi večina kolegic in kolegov iz Socialnih demokratov ga ima, tako da se ne bova o tem kvadraturo kroga kregala, gospod Janša.

Na COVID epidemijo se nihče na svetu ni mogel pripraviti. To so besede akademikinje, virologinje prof. dr. Tatjana Avšič Županc, včeraj na radiu, Javni zavod RTV Slovenija, nedeljski gost. Večina politike je korono podcenjevala, tudi bogate države so bile nanjo slabe pripravljene. Če se spomnite švicarske konfederacije, ko so ugotovili, da nimajo alkohola za razkužila mešati, ker so to privatizirali. Tukaj moramo pohvaliti oba naša laboratorija tako mariborskega kot ljubljanskega, ki dobesedno crkujejo od dela, da so pravočasno priskrbeli reagent in so lahko opravili celo več testov, kot kake večje države. Zdaj glede drugega vala se moramo vprašati, kaj smo se med tem naučili in kako smo se nanj pripravili. Kakorkoli že obračamo, Slovenija je padla na izpitu, celo predsednik Pahor, vaš politični sopotnik vas je včeraj kritiziral gospod Janša in dejal, da je Vlada prepočasno ukrepala. Številke o koroni niso politično prikrojena resnica, niso bevskajoča last na Twitterju. Vlada je najbolj odgovorna za celo vrsto zadev, jih bom naštel zgolj devet: nezaščitenost DSO-jev, ker gospa Marolt Meden iz Srebrne niti govori celo o gerontocidu, nedelovanju oziroma zelo omejeno delovanje necovid javnega zdravstva, neustrezno opremo tako imenovani Počivalškovi Golf Passati, manjkajoči kader, problematiko šolstva, ki zadeva več kot 300 tisoč ljudi v štartu, če prištejemo starše, skrbnike - verjetno več kot četrtina vseh nas, karantenske odločbe, ki ste jih najprej hoteli dati na pleča 27 epidemiologov, potem pa na primarno raven, kar kaže nerazumevanje primarne ravni, ni socialnega dialoga, ne deluje Ekonomski-socialni svet, vsak PKP zakon ima nebulozo, na primer izenačitev matur, vedno se pozabi na preveč skupin zaposlenih / opozorilni znak za konec razprave/ ter preštevilne gospodarske dejavnosti, predlog Černačeve ekipe sklada za okrevanje poslan v Bruselj je neberljiva šlamastika, neustrezno, nepremišljeno kadrovanje nekateri - kadrovanja so tudi pravno sporna. Zato vas – tu so našteta dejstva – zato vas, gospod predsednik Vlade enostavno sprašujem, kako se bo Vlada Republike Slovenije spopadla z vse bolj tragično statistiko epidemije, ki jo sedaj imamo v drugem valu in se vam zahvaljujem za odgovore na to konkretno vprašanje. Hvala lepa.

**PREDSEDNIK VLADE JANEZ JANŠA:** Hvala lepa za vprašanje. Zdaj Vlada se ne spopada s statistiko, niti z mlini na veter, ampak s problemi. Seveda je polno takšnih, ki čakajo, da Vlada nekaj naredi in to kritizirajo, ne da bi sami karkoli predlagali, ali pa počakajo; zdaj kam se nagiba v smer eno javno mnenje, pa se potem tja opredelijo. Zdaj tega smo navajeni in s tem se niti ne ukvarjamo. Zdaj od marca naprej je 80 procentov kapacitete Vlade namenjeno spopadu z epidemijo. In to kolegi in kolegice v Vladi delajo za plače, ki so relativno gledano, glede na naš GDPR ene najnižjih na svetu. Kritizirajo nas pa tisti, ki si namesto zdravnikov covid dodatke izplačujejo, pa razne voditeljice, ki služijo 15 tisoč evrov na mesec. Toliko v zvezi s tem.

Zdaj kar se tiče pa dejanskega stanja, je pa v Sloveniji stanje takšno, kot je v večini drugih evropskih držav. Samo nekaj tednov ali pa nekaj dni je razlike, glede na to, kam je prej prišel val. Zdaj edina večja napaka, ki jo je Vlada naredila v teh ukrepih je tisto »telovadenje« pristojnih glede mask v šolah. Zdaj poglejte si statistiko, zdaj velik del okužb je v nekem času pač prišel iz okolja, kjer so rekli, da je težko pač delati v maski. Jaz jo nosim 18 ur na dan recimo, v zdravstvu jo nosijo že 10 let, mislim jo celo življenje nosijo nekateri, pa niso dosti bolj plačani, kot nekateri v šolstvu. In takrat nam je pač, so nam številke narastle, ker je bilo v teh poklicnih skupinah tudi za trikrat, štirikrat več pozitivnih, kot pa v povprečju in ker pač bolezen pri otrocih pač ne pokaže znakov in je težko sledljiva. Zdaj ta mantra o tem kako je treba vse zapreti, razen šol, ki je šla kot val čez Slovenijo, nas je verjetno pripeljala en teden pred nekatere druge države, ki pa danes sprejemajo enake ukrepe, kot smo jih mi sprejemali.

Glejte, ta drugi val bomo zajezili. Lahko bi ga zajezili tudi z milejšimi ukrepi, če bi bila odgovorna večina bistveno večja, kot je bila in če bi bila neodgovorna manjšina pač bistveno manjša od tega, kar je bila. Milejši ukrepi, kot je nošenje mask povsod ali določene omejitve, ki so, katerih spoštovanje je v glavnem odvisno od tega, kako mi ravnamo pač v družbi, kjer je politika enotna, kjer so mediji pač na isti strani odgovornosti, delujejo v večji meri kot tam, kjer je vse razdeljeno. Zdaj povejte mi katere ukrepe ste predlagali pravočasno pa jih Vlada ni sprejela, povejte mi katere ukrepe ste pozdravili. Karkoli je Vlada naredila, je bilo kritizirano. Če ni naredila, je tudi kritizirano. Jaz bi se z veseljem usedel z vsakim, ki ima boljše predloge. Ure in ure sedimo s stroko, ki predlaga stvari. Vse je dokumentirano, mimogrede, gospodje poslanci. Za vsak dan vemo, kdaj je kdo, kaj predlagal, kdaj je bilo kaj sprejeto, kakšno je bilo stališče Vlade, posamičnih ministrov, strokovne skupine, ministrstev, karkoli je možno za nazaj rekonstruirat.

Tudi velik afront proti nabavi večjih količin določene medicinske opreme, kar je danes kritična točka, ko so se nabave začele preiskovati prej, preden so artikli sploh prišli v skladišča. Po drugi strani pa po 10-ih letih še milijarda opranih evrov ni raziskana za teroriste in tako naprej. Tako da nekoliko bolj enaka merila je treba imeti, ko se gleda na sedanjo situacijo. Ob tem pa še enkrat poudarjam, za to bo še čas. Za to bo še čas. Parlament bo vedno tukaj, ni izrednega stanja, seje lahko imate, preiskovalne komisije, institucije delujejo, vse bo možno raziskati. Mogoče bi pa s kakšno zadevo kakšen teden počakali in dali tistim, ki imajo na ramenih odgovornost odločanja pravzaprav o zdravju, o življenju in smrtih, da svoje delo v miru delajo.

**DR. FRANC TRČEK (PS SD):** Ja, zdaj žal moram ugotoviti, da odgovora nisem dobil. Veste, malo je nenavadno, da se reče »Vlada se ne ukvarja, ne spopada s statistiko«. Sočasno je Vlada na resornem oziroma resorno ministrstvo oblikovalo neko skupino, ki naj bi se ukvarjala z modeliranjem, ki naj bi gledala, kako ta epidemija napreduje in na osnovi tega ukrepala. Zdaj, če vi žalite tukaj opozicijo ali mene ali kakorkoli, ni problem. Žalite pa cel niz vrhunskih strokovnjakov in strokovnjakinj.

Drugič, ni res, da so razmere po Evropi povsod iste, ne? Zunanji minister je bil v baltskih državah in je tam v karanteno poslal vse tri zunanje ministre. Tam razmere niso takšne kot so pri nas. Virus je prišel v šolo, ne pa iz šole, ne? Zdaj vi ves čas napadate medije, ki vam bi pa morali biti oziroma bi nam morali biti glavni partner. Ena od ključnih skupin z atipično korono, kjer se virus izrazito širi, je skupina v starosti od 18 do 35 let. Sem poslal vprašanje Vladi, kako jih bomo naslovili, kako jih bomo targetirali. Včeraj je zaokrožil nek videoposnetek, kako so jih v Nemčiji targetirali. Sam vodja epidemiologov v intervjuju pravi, da je komunikacija – jaz bi jo imenoval nekomunikacija – kaotična, ne? Kacin, Hojs, Krek. Ljudje mi rečejo »ko jih vidim, ugasnem televizijo«, potem ta senca žal pade tudi na gospo Beović. Nobenih protipožarnih, če se tako izrazim, ukrepov v DSO-jih ni, čeprav smo imeli tri izkušnje. A veste, vi imate na svojem uradnem profilu neko brv tam čez Sočo. Tudi vi morate v mostogradnji priti nasproti, gospod Janša.

**PREDSEDNIK VLADE JANEZ JANŠA:** Ja, ne vem, če je bilo kakšno vprašanje tukaj. Ampak zdaj kar se tiče korakov nasproti. Maja smo vsem opozicijskim strankam ponudili sporazum o sodelovanju. Nekatere so ga sprejele in se jim zahvaljujem in sodelujejo pri pripravi ukrepov in pri zakonodajnih projektih. Večina vas je ta sporazum zavrnila kljub temu, da ni prelagal nobene odgovornosti na opozicijo, dajal je opoziciji samo možnost, da od samega začetka sodeluje pri zakonskih projektih in tudi pri spopadu z epidemijo. Zdaj ta naša ponudba je še vedno na mizi – sprejmite jo, boste zraven od samega začetka. Boste zraven, ko bo strokovna skupina predstavljala predloge za svoje ukrepe in boste pač del teh dilem, ki so pred mojimi kolegicami in kolegi, ko je treba sprejemati odločitve in ko jih je treba sprejemati hitro. Zdaj na vaših klopeh je šesti protikorona paket, šesti. V vsakem od teh protikorona paketov je več zakonskih sprememb, ki realno vplivajo na življenja ljudi, kot ste vi v prvi polovici tega mandata, dokler ste imeli Vlado v celem mandatu sprejeli nekih stvari, v celem mandatu. V enem samem paketu je več sprememb, pa imate šestega na mizi zdaj ob isti administraciji, ob več ali manj, bom rekel istih poslovnikih in administrativnem okolju. In jasno je, da v stiski s časom prihaja tudi do napak, do napak. Delamo veliko, delamo tudi napake. Na drugi strani pa ne vidim drugega kot samo kritiko, nobenih predlogov in bom rekel umivanje rok. Če mi nekaj predlagamo, ste proti, če ne predlagamo ničesar, je kritika, ker ne predlagamo. Se pravi nekako smo se na to navadili, ampak to vpliva na javno mnenje, to vpliva na to, da je potrebno sprejemati ostrejše ukrepe namesto milejših. In opozarjam na to, da stvar še ni končana. Tukaj se nekateri obnašajo kot, da smo že iz epidemije – nismo, nismo. Tudi ni nobene garancije, da ne bo še tretjega vala, in skrajni čas je, da se enostavno zresnimo, kajne. Zdaj, iz tega vidika, zahvala kolegu Židanu, ki je napisal, kritizirajmo Vlado, ampak ukrepe pa spoštujmo, ker so namenjeni temu, da ščitimo zdravje in življenje vseh, ne samo vladne koalicije in opozicije.

**DR. FRANC TRČEK (PS SD):** Ja, Socialni demokrati, pa tudi večina preostalega dela opozicije, nikoli ni imela težav s spoštovanjem ukrepov. Nobenega dodatnega protokola ne potrebujemo, gospod Janša, ker imamo malo Ustavo, Poslovnik Državnega zbora. Opozicija tudi to ni hotela podpisati zaradi tega, ker ste v tistem dokumentu zahtevali, da se o zakonih ne bi razpravljalo, da bi se o njih samo na Vladi zmenili, pa malo »zikhajl« roke dvigovali. To je derogacija dela Državnega zbora.

Tudi ni lepo, da 62.-letna oseba laže. V celem nizu PKP-jev smo vrsti amandmajev predlagali od opozicije, vsi so bili zavrnjeni, kajne, razen od opozicije, ki ni opozicija, kar je v soboto senator Polnar povedal, iz SNS-a. To so v bistvu dejstva, ne bom dalje zlorabljal, seveda, zdi se mi, da potrebujemo neko resno razpravo, tudi razpravo o opravilni sposobnosti te Vlade. Hvala.

**LUKA MESEC (PS Levica):** Ja, hvala lepa. En lep pozdrav. Spoštovani gospod Janša. Ta vikend je Slovenijo obkrožila tale slika. Na njej je dostavljavec hrane, ki se je usedel, kot verjetno vsak dan, na stopnišče, da bi zaužil svoj dnevni obrok, malico, burek za 2 evra, na kar sta k njemu pristopila 2 policija in mu po nalogu vaše Vlade, izstavila za ta burek še dodatnih 400 evrov kazni. Kot vidite, ni ogrožal nikogar. Sedi zunaj, seveda, ker je njegovo delovno mesto zunaj, na kolegu, upošteva varnostno razdaljo, je pa dobil izstavljen račun od vaše Vlade, za burek, za 402 evra.

Pa to ni edini absurd, ki se je zgodil ta vikend. Slišim, recimo, da so moral trgovci iz živilskih prodajaln umikat žarnice in tako naprej, ker lahko po novem, Mercator pod blokom, ki je odprt, prodaja samo živila. Kako bo točno to prispevalo k reševanju korona krize, veste samo vi. Ampak to sliko, gospod Janša, vam kažem, ker bo nekoč zapisana kot ponazoritev nesposobnosti s soočanjem krize, s strani vaše Vlade.

Ko ste bili pred osmimi meseci imenovani za mandatarja 14. slovenske vlade, so vam ljudje, kljub izkušnjam iz preteklosti, če spomnim, leta 2012, ko je vaša Vlada padla, ste užival samo še 18 odstotno podporo javnosti. Kljub temu so vam bili pripravljeni dat še eno priložnost. Podpora, ki so jo takrat merili, je bila dvotretjinska. In imel ste samo eno nalogo – to je, uporabit 30 let izkušenj v politiki, zato da državo združeno in uspešno popeljete skozi vihar krize koronavirusa. A vi ste se odločil za nekaj povsem drugega. Namesto, da bi počel to, ste vsepovprek odstavljal direktorje javnih inštitucij, ene tudi po štirikrat, v osmih mesecih, dopuščali članom Vlade, da vehementno kršijo ukrepe, ki ste jih sami predpisovali, se rogali medijem, postopkom, inštitucijam, opoziciji, se vsak dan več ur prepirali po Twitterju, zdaj nazadnje ste se zaletavali celo v tuje diplomate in novinarje, s čimer ste Sloveniji nakopali največjo zunanjepolitično sramoto doslej…

Ampak, če se vrnem k tej sliki, gospod Janša, to je slika vašega obupa. To je slika tega, to je slika voditelja, ki so mu stvari ušle iz rok / znak za konec razprave/ in ki se jih oklepa samo še z zaostrovanjem ukrepov do absurda, ki pa ne koristijo več ničemur, razen tega, da poskušate prikazovat neko moč, ki ste jo izgubil, s tem, ko ste v osmih mesecih zakockal vso zaupanje, ki ste ga vi in ta Vlada imel. Ne glede na to, kako s prsti kažete okrog, na medije, na opozicijo, na kogarkoli, za to krizo, gospod Janša, ste v prvi vrsti krivi vi in zato je moje vprašanje povsem preprosto, zakaj tega dejstva ne sprejmete? Zakaj ne sprejmete odgovornosti?

**PREDSEDNIK VLADE JANEZ JANŠA:** Glejte, vi ste že bili v neki koaliciji ali pa ste bili nadkoalicijska stranka in ste prispevali k temu, da je nekdo vrgel puško v koruzo. Zdaj jaz vidim, da se še vedno trudite v isti smeri, kajti če bi bilo vse tako kot ste povedali, pa če bi bilo vse tako kot vi pravite, ne vem ne zakaj ne prevzamete Vlade. Zdaj vaš nesojeni mandatar koalicije iz koruze, je pred kratkim izjavil, da ima 46 glasov. Če imate 46 glasov, postavite svojo Vlado, saj veste, vse znate in boste normalno naprej delali in pač, pa bo kdo drug kazal kakšne slike. Tako da, niti se ne splača na to odgovarjati, ker je vse navedeno eno samo protislovje. Mimogrede, od policije pojasnilo, da ni šlo za dostavo hrane, šlo je za nespoštovanje oziroma neupoštevanje odlika, ki pač zapoveduje nošenje maske. Oseba na sliki nima maske, ki ste jo pokazali. Tako da, in poglejte, vsi ti ukrepi so sprejeti zato, da se čim bolj omeji število stikov. Moj najmlajši sin hodi v drugi razred in to razume. V parlamentu suverene države razlagati, kaj je namen teh ukrepov. In res, zdaj izpostavljanje tega, bi rekel, laganje o očitnih dejstvih, samo prispeva k temu, da bo še več ljudi to posnemalo. Se pravi, saj koga pa jaz ogrožam, bom pač dal dol masko, bom nekaj pojedel. Ni problem, če eden to naredi. Problem je, če je tega veliko, dovolj pa je, da je tega nekaj odstotkov v času epidemije. Zato smo tukaj, zato smo tukaj, vi pa delate nekoga za heroja, ki je pač kršil odlok in to ne odlok, ki je bil namenjen ne vem čemu, ampak odlok temu, odlok ki je namenjen temu, da se varuje javno zdravje, tudi vaše zdravje. In Vlada nima nič z inšpekcijo in s policijo, ker oni opravljajo svoje delo. Oni opravljajo svoje delo in po celi Evropi so takšni odloki sprejeti, tam kjer še niso, pa še bodo, ker pač epidemija s tem drugim valom gre postopoma tako kot je šla v prvem valu, od države do države. Še prejšnji teden ste vsi dajali Avstrijo za zgled, kako ni zapor, kako je vse v redu tam, brali smo na omrežjih slavospeve, od jutri naprej so ukrepi tam še strožji kot so pri nas. Jaz ne vem, da se, da ne znamo pogledati malo okoli sebe. In še pred nami je bila Češka, celo nekatere druge države. Saj smo videli, kaj se tam dogaja in smo vedeli, kam bo šlo in zato smo ukrepe sprejemali in je bil ogenj v strehi. Vsi samo Slovenija zapira šole, samo Slovenija uvaja prepoved gibanja ponoči itn.. Ni res. Poglejte, mi smo v dnevnih stikih s predsedniki vlad držav drugih članic Evropske unije, pogovarjamo se, usklajujemo, ni tukaj samo naša stroka, je tudi stroka v drugih državah, delamo tisto, kar je pač tudi rezultat nekega kolektivnega razmisleka in številk. Skoraj vsak teden je videoposvet Evropskega sveta, lej, nihče ni tukaj izjema. Mogoče bodo države, kjer ni take razcepljenosti in, kjer ne kažejo takih slik in delajo heroje iz tistih, ki kršijo odlok, bodo prišle ceneje skozi. Mi žal ne bomo.

**LUKA MESEC (PS Levica):** Hvala. Gospod Janša, jaz vam predlagam, da potem, ko midva zaključiva, organizirate tiskovno konferenco in demonstrirate za ljudi, kako se je burek z masko. Pač pravite, človek ni imel maske. Ja, seveda je ni imel, če je jedel burek. Mislim, očitno niste samo glavni epidemiolog v tej državi, ampak ste tudi edini, ki ve, kako se je burek skozi masko. Torej pač, naredite tiskovno konferenco in pokažite.

Druga stvar. Ko smo že ravno pri maskah. Poglejte, gospod Hojs, vaš odstopljeni minister, ste pozabili kuverto odpreti, je masko snel v parlamentu. Ali je on dobil 400 evrov kazni? Ali ste mu kaj rekli? Jaz vas nisem slišal. Pred prejšnji teden, ko ste sredi epidemije rušili vodstvo RTV, je gospod Štuhec, spet nek prijatelj vaše koalicije, prišel meni nič, tebi nič na tisto sejo in si potegnil masko na brado. Ali ga je kdo iz koalicije obsodil? Ali ste ga vi obsodili? Poglejte, gospod Janša, to so stvari zaradi katerih vi izgubljate zaupanje. Pridigate eno, počnete pa nekaj drugega. Govorili ste o drugorazrednih državljanih. To, gospod Janša, to je slika drugorazrednega državljana. Dostavljavec, ki za pet evrov na uro goni kolo po Ljubljani ne sme več pojesti bureka v miru, ampak bo dobil 400 evrov kazni. Na drugi strani pa lahko sedaj vsi iz te koalicijske vrste ali pa vlade slečete maske in ne bo nikomur nič. To je država, ki jo ustvarjate. Kar je huje je to, da na oblasti se držite z ojačevanjem svojega medijskega aparata, ki ste ga vzpostavili, ki ga sedaj uporabljate kot neki megafon za ponavljanje vseh vrstnih puhlic, ki hvalijo vašo vlado, ampak s tem, gospod Janša, delate resnično škodo, ker edini dosežek v teh zadnjih osmih mesecih pa je, da ste državljane in državljanke te države razdelili tako kot še nikoli niso bili. Namesto, da bi poslušali stopiti skupaj in potegniti ta narod skozi krizo enotno, so danes državljani in državljanke te države razdeljeni kot še nikoli. Zato ponavljam vprašanje kdaj boste sprejeli odgovornost?

**PREDSEDNIK VLADE JANEZ JANŠA:** Smo v parlamentu in pač takšne besede so pač del normalnega političnega besednjaka, gospod poslanec je še mlad, ima še veliko časa, da se nauči kaj je življenje. Mogoče bo čez, ne vem, mogoče se bo čez 10 let celo preimenoval v Janeza Janšo, tako kot se je njegov kandidat na volitvah, pustimo času čas. Kar se tiče pa odgovornosti pa očitno se strinjate s tem, da ta Vlada deluje, ker pravite, da imate 46 glasov, imate mandatarja, ki je predlagal, da Slovenija izstopi iz evra, imenujte ga, prevzemite krmilo, izstopite iz evra, iz Evropske unije v skladu z njegovim programom pa bomo pač videli, kako se bo končalo na naslednjih volitvah. Ne nas pozivati naj odstopimo, če nas lahko zamenjate.

**LUKA MESEC (PS Levica):** Hvala. Sedaj je pričakovano, odgovor sem dobil malo partenalizmom. Res je, gospod Janša, 30 let sem mlajši od vas, kar si nekako štejem v dobro. Po drugi strani pa pač nekaj teh puhlic in laži v smislu Jože P. Damjan hoče izstopiti iz evra in Evropske unije, mislim, lepo vas prosim, kdo temu verjame. Pač, vem imate svoj medijski aparat preko katerega to širite, ampak to je glavni problem zakaj bi morali vi in ta vlada oditi.

Včeraj mi je eden prijatelj poslal neki pasus Francisca Varele – Razmišljanje o čilski državljanski vojni -, ki je rekel: »Pri nas se je stvar začela takole. Eden časopis je rekel sončno je, drugi časopis je rekel, dežuje. Eden časopis je rekel oseba a je umazana svinja, drugi časopis je rekel, oseba a je kralj vesolja.« Če zveni znano, pojdite danes pogledati te medije, ki jih predsednik Vlade imenuje kot MSM, kar je pobral od Trumpa, kot neko populistično puhlico in primerjate njihovo poročanje lahko v Sloveniji lahko tuje s tem, kaj piše Nova24. Vi, gospod Janša, zato da se boste obdržali na oblasti ustvarjate neko vzporedno vesolje. Zadnjič je Gari Kasparov lepo napisal: »Ljudje kot ste vi in Trump poskušajo del javnosti odpeljati iz skupne deljene resničnosti in vzpostaviti pač neko paralelno resničnost, v kateri boste vi kraljevali za vedno.«, ampak s tem drsimo v tisto, kar sem vam prej prebral, v čilski scenarij. Ker če ne ni več skupne deljene realnosti, to pomeni, da politična skupnost razprede in vi, gospod Janša, se zaradi nekih osebnih ambicij dobesedno igračkate s tem. Ne samo z življenji ljudi med epidemijo, vi se igračkate s totalno razdelitvijo ljudstva in se na to niti ne ozirate. Sedaj ste mi malo odgovorili s partenalizmom malo s puhlicami malo pa pač z nekimi lažmi, ampak jaz predlagam, da se o tem pogovorimo v parlamentu, ker z vami očitno se ne da, ker ne poslušate in nikoli niste, bo pa treba v parlamentu se temeljito pogovoriti o tem, koliko časa boste, poslanke in poslanci, še krili hrbet taki politiki, ki je nevarna, ne samo na kratek rok med epidemijo, ampak na srednji in na dolgi rok. Koliko časa bomo še gledali, da se lahko nekdo dobesedno norčuje vsak dan iz svojih domačih državljanov, iz tuje javnosti, se roga vsem v brk, hkrati pa nek delež populacije, ki mu verjame, hujska in ga poskuša odlepiti od neke skupne deljene resničnosti in vzpostavlja totalen razdor v narodu. In za to ne bo nosil odgovornosti samo gospod Janša, ampak boste nosili vsi tisti, ki mu krijete hrbet.

**JANJA SLUGA (PS SMC):** Kot je vidno že iz tega uvoda in iz vseh vprašanj, ki so bila postavljena pred tem, se seveda aktualna vlada v tem trenutku in dejansko od prvega dne njenega delovanja srečuje in ukvarja z obvladovanjem posledic epidemije koronavirusa. S kakšnim namenom? Da se čim bolj obvaruje zdravje ljudi in da so posledice, dolgoročne posledice za gospodarstvo čim manjše. Seveda pa ne glede na to, si mora in si vladna ministrska ekipa, pa tudi koalicijski partnerji v Državnem zboru prizadevamo po najboljših močeh za uresničevanje tudi ostalih koalicijskih zavez, ki so zapisane v koalicijsko pogodbo. Vsi ukrepi, ki so zapisani v tej koalicijski pogodbi so seveda pomembni in potrebni. V SMC, kot v liberalni stranki, pa še posebno težo dajemo skupni koalicijski zavezi po ureditvi pridelave in rabe konoplje v medicinske in industrijske namene. V SMC menimo, da je čas, da se začne tudi o tej temi pogovarjati in da začnejo padati tabuji, ker prihodnost te, po našem mnenju, ne moremo graditi na koruzi, moramo spremeniti okostenele birokratske poglede na uporabo te rastline za medicinske in industrijske namene, pa tudi za prehrambne, učne, znanstveno- raziskovalne, veterinarske in kmetijske namene. Zakaj? Zaradi njene vsestranske uporabe, zaradi njenih pozitivnih sinergijskih učinkov ter zaradi številnih priložnosti za gospodarstvo, ki se v tem korona obdobju sooča s številnimi težavami. Dejstvo zagotovo je, da je slovenska zakonodaja na področju konoplje ena najbolj zastarelih v Evropi. In v Evropi je to večmilijardni posel. Od njega imajo koristi številne industrijske panoge, ne le industrija, temveč tudi ljudje na področju zdravja, prehrane, nege in okoljevarstva. Dejstvo je, da hitre korake naprej delajo vse naše sosede, Slovenija pa v zadnjih letih ni sprejela praktično niti enega zakona ali drugega akta, ki bi si prizadeval celovito urediti to področje. Torej, tukaj smo. Birokratska okostenelost preprečuje kakršnakoli prizadevanja za celovito ureditev tega področja in to seveda ni dobro. Zato vas, spoštovani predsednik, sprašujem: Ali Vlada Republike Slovenije podpira namere SMC po urediti tega področja? Kakšne korake lahko s strani Vlade pričakujemo, da se bomo končno premaknili naprej in prekinili to škodljivo prakso, da je veliko lažje nekaj prepovedovati, kot pa področje smiselno in celovito urediti. Prohibicija seveda ni ustrezna in najbolj škoduje potrošnikom in družbi in nalaga predvsem nepotrebno breme, zato so smelejši koraki, po našem mnenju, nujno potrebni.

**PREDSEDNIK VLADE JANEZ JANŠA:** Hvala lepa za vprašanje. Moram pa vseeno k prejšnji laži dodati, da je predlog, da se razgradi evro oziroma da je evro fašistična tvorba Jože P. Damjan objavil v Mladini. Če kdo misli, da to sodi v vladni medij, potem tudi to.

Kar se tiče vprašanja pa dejansko koalicijska pogodba v šestem poglavju, ki govori o kmetijstvu in podeželju, pod točko 6, pač nalaga Vladi ureditev pridelave in rabe konoplje v medicinske in industrijske namene. Ureditev, ki trenutno velja, je pač ureditev, ki povzema konvencijo Združenih narodov. Teče pa o tej ureditvi tudi že nekaj časa dokaj resna diskusija znotraj OZN, znotraj večine držav. Prihaja do sprememb, tudi do ureditev, ki odstopajo od te konvencije. Zdaj, kar se tiče ureditve v Sloveniji, je verjetno na nekaterih točkah, ko gre za gojenje konoplje za medicinske in industrijske namene, pretoga. Zato Ministrstvo za kmetijstvo, gozdarstvo in prehrano skupaj z Upravo za varno hrano pripravljata spremembo dveh pravilnikov. Eno je pravilnik za pridobitev dovoljenja za gojenje konoplje z uvedbo možnosti pridelave konoplje s sadikami in pridelavo konoplje v rastlinjakih, drugo je pa pravilnik o vzgoji sadik, ki bo določal pogoje za pridelavo sadik konoplje primernih za trženje za nadaljnjo pridelavo. In sprejem obeh pravilnikov je predviden spomladi naslednje leto.

**JANJA SLUGA (PS SMC):** Ja, hvala lepa. Jaz moram reči, da v SMC, kot vsi veste zelo dobro, smo v preteklem mandatu že vložili en predlog poslanskega zakona na to temo. V tem trenutku finiširamo pripravo, bom rekla nadgrajene verzije zakona, ker seveda podpiramo pridelavo in predelavo konoplje. Dejstvo pa je, kot sem že prej povedala, da slovenski konopljarji so v nezavidljivem položaju tudi glede tega, kar je že dovoljeno, torej kar zadeva industrijske konoplje. Nimamo niti tako dobrih pogojev za gojenje kot jih imata na primer Avstrija ali pa Italija. Ali pa, če se pogovarjamo o osnovnem dokumentu za delovanje slovenskih konopljarjev, torej enotna konvencija o mamilih iz leta 1961, ki je še vedno v srbohrvaškem jeziku ne glede na to, da so trije odbori tega Državnega zbora že sprejeli sklep, da jo je treba vsaj prevesti v slovenski jezik.

V SMC seveda pričakujemo, da ko bomo sfiniširali to zakonsko besedilo, da bo seveda to skupna koalicijska pot tega zakona potem naprej, da bo Vlada seveda to podprla, nudila ustrezen servis temu in da, kot sem rekla, čim hitreje sprejmemo potem to zakonodajo, ki je nujen predpogoj za to, da nas ne bodo potem vse ostale evropske države prehitevale tako po levi kot po desni.

**PREDSEDNIK VLADE JANEZ JANŠA:** Ja, lahko samo rečem, da vse, kar je pač implementacija koalicijske pogodbe, bom rekel vsi akti so pač predmet koalicijskih usklajevanj, ne samo zakonski, tudi podzakonski akti. In tako bo tudi v tem primeru. In pač strinjam se, da so nekatere ureditve pretoge, da slovenske pridelovalce pač postavljajo v nekonkurenčen položaj z okolico in da je to treba urediti.